WHART เล็งขยายขนาดกองทุนเพิ่มราว 3-4 พันลบ. ในปี 60
WHART เล็งขยายขนาดกองทุนเพิ่มราว 3-4 พันลบ. ในปี 60 หวังใช้ลงทุนในโครงการ WHA Mega Logistics Center (ชลหารพิจิตร กม.5) และ โครงการ WHA Mega Logistics Center (ลาดกระบัง)
8 พ.ย. 2559

บริษัท ดับบลิวเอชเอ เรียลเอสเตท แมเนจเม้นท์ จำกัด หรือ WHAREM ในฐานะผู้จัดการกองทรัสต์เพื่อการลงทุนในอสังหาริมทรัพย์และสิทธิการเช่าดับบลิวเอชเอ พรีเมี่ยม โกรท หรือ WHART ระบุว่า กองทรัตส์ WHART มีแผนจะซื้อสินทรัพย์เพิ่มเติมเพื่อขยายขนาดกองทุนอีกราว 3-4 พันล้านบาทในปี 60
ปัจจุบันกองทรัสต์ WHART มีการลงทุนในอสังหาริมทรัพย์ทั้งสิ้น จำนวน 6 โครงการ ประกอบด้วย โครงการศูนย์กระจายสินค้า WHA ลาดกระบัง Phase 1 และ Phase 2, โครงการ WHA Mega Logistics Center (ถนนบางนา -ตราด กม.18), โครงการ WHA Mega Logistics Center (ถนนบางนา-ตราด กม.23), โครงการ WHA Mega Logistics Center (ชลหารพิจิตร กม.4), โครงการ WHA Mega Logistics Center (วังน้อย 61)  และ โครงการ WHA Mega Logistics Center (สระบุรี) โดยรวมทั้งสิ้นมีพื้นที่เช่าอาคารประมาณ 342,247.00 ตารางเมตร และพื้นที่เช่าหลังคาประมาณ 169,473.59 ตารางเมตร บนที่ดินตามโฉนดรวมประมาณ 359 ไร่ 2 งาน 32.8 ตารางวา
นางสาวจรีพร จารุกรสกุล ประธานเจ้าหน้าที่บริหารกลุ่ม บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA เปิดเผยว่า กองทรัสต์ WHART เป็นกองทรัสต์ ที่เน้นลงทุนในอสังหาริมทรัพย์ ที่ก่อให้เกิดรายได้อย่างต่อเนื่อง ซึ่ง WHA ในฐานะผู้สนับสนุนและผู้บริหารอสังหาริมทรัพย์ ได้ขายทรัพย์สินเข้าทรัสต์เพื่อการลงทุนในอสังหาริมทรัพย์และสิทธิการเช่าดับบลิวเอชเอ พรีเมี่ยม โกรท (WHART) อย่างต่อเนื่อง ตั้งแต่เสนอขาย IPO กองทรัสต์ ในปี 2557
ในครั้งนี้ WHA ได้นำทรัพย์สินซึ่งประกอบด้วย 1 สิทธิการเช่าช่วงที่ดินและกรรมสิทธิ์ในสิ่งปลูกสร้างของโครงการ WHA Mega Logistics Center (ชลหารพิจิตร กม. 5) ตำบลบางปลา อำเภอบางพลี จังหวัดสมุทรปราการ และ 2 กรรมสิทธิในที่ดินและสิ่งปลูกสร้างของโครงการWHA Mega Logistics Center (ลาดกระบัง) แขวงคลองสามประเวศ เขตลาดกระบัง กรุงเทพมหานคร ด้วยมูลค่าทรัพย์สินรวมไม่เกิน 4,190 ล้านบาท ซึ่งหลังจากที่มีการเพิ่มทุนในครั้งนี้ คาดว่าจะส่งผลให้ขนาดสินทรัพย์รวมของกองทรัสต์ WHART เพิ่มเป็น 13,000 กว่าล้านบาท จากปัจจุบัน 9,000 ล้านบาท และจะทำให้ WHART เป็นกองทรัสต์ ประเภทคลังสินค้าโลจิสติกส์ ที่มีมูลค่าทรัพย์สินขนาดใหญ่ที่สุด และ มีพื้นที่ให้เช่า มากที่สุดในประเทศไทย ภายหลังจากการเพิ่มทุนครั้งนี้
ด้าน นายปิยะพงศ์ พินธุประภา ประธานเจ้าหน้าที่บริหาร WHAREM กล่าวว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อนุมัติคำขออนุญาตเสนอขายหน่วยทรัสต์เพิ่มทุนเมื่อวันที่ 31 ต.ค.59 โดยการเพิ่มทุนครั้งที่ 2 กองทรัสต์จะเข้าลงทุนในอสังหาริมทรัพย์ 2 โครงการ ด้วยพื้นที่เช่าอาคารประมาณ 157,215.00 ตารางเมตร พื้นที่เช่าลานจอดรถประมาณ 3,728.90 ตารางเมตร และพื้นที่เช่าหลังคาประมาณ 110,129.90 ตารางเมตร บนที่ดินตามโฉนดรวมประมาณ 166 ไร่ 36 ตารางวา
“มั่นใจว่าการเพิ่มทุนครั้งที่ 2 ของกองทรัสต์ WHART จะสร้างอัตราผลตอบแทนที่น่าสนใจให้กับผู้ถือหน่วยตลอดอายุสัญญาการเช่า พร้อมการเติบโตของค่าเช่าอย่างมีเสถียรภาพ”นายปิยะพงศ์ กล่าว
สำหรับที่มาในการระดมทุนในครั้งนี้ จะประกอบด้วย การเสนอขายหน่วยทรัสต์ให้กับผู้ถือหน่วยปัจจุบันของ WHART และนักลงทุนทั่วไป เป็นจำนวนไม่เกิน 3,162.90 ล้านบาท การกู้ยืมเงินระยะยาวจากสถาบันการเงินจำนวนไม่เกิน 1,300 ล้านบาท และเงินประกันค่าเช่าจำนวนไม่เกิน 55 ล้านบาท รวมเป็นมูลค่าระดมทุนทั้งสิ้นจำนวนไม่เกิน 4,517.90 ล้านบาท เพื่อใช้ในการลงทุนใน โครงการ WHA Mega Logistics Center (ชลหารพิจิตร กม.5) และ โครงการ WHA Mega Logistics Center (ลาดกระบัง)
ขณะที่ นายสิทธิไชย มหาคุณ ผู้บริหารกลุ่มธุรกิจวาณิชธนกิจ ธนาคารกสิกรไทย (KBANK) ในฐานะที่ปรึกษาทางการเงินและผู้จัดการการจัดจำหน่ายหน่วยทรัสต์ มีความมั่นใจว่าการเพิ่มทุนครั้งที่ 2 ของกองทรัสต์ WHART จะได้รับการตอบรับจากนักลงทุนสถาบันและนักลงทุนรายย่อยเป็นอย่างดี ด้วยทรัพย์สินที่มีคุณภาพสูงบนทำเลที่ตั้งซึ่งเป็นจุดยุทธศาสตร์การขนส่งโลจิสติกส์ บนถนนบางนา-ตราด และลาดกระบัง ประกอบกับสัญญาเช่าจากผู้เช่าที่มีความน่าเชื่อถือ และที่สำคัญมีผู้บริหารทรัพย์สินมืออาชีพในการบริหารอสังหาริมทรัพย์อย่าง WHA จึงยิ่งเป็นเครื่องพิสูจน์ถึงความเชื่อมั่นในการลงทุนได้เป็นอย่างดี
“กองทรัสต์ WHART มี บลจ.กสิกรไทย (KAsset) เป็นทรัสตี ซึ่งทำหน้าที่กระทำการในนามของกองทรัสต์เพื่อประโยชน์ของผู้ถือหน่วยทรัสต์ และมีบริษัท ดับบลิวเอชเอ เรียล เอสเตท แมเนจเม้นท์ (WHAREM) เป็นผู้จัดการกองทรัสต์ ซึ่งทำหน้าที่บริหารจัดการกองทรัสต์ พร้อมทั้งยังมี WHA ทำหน้าที่เป็นผู้บริหารอสังหาริมทรัพย์ ด้วยคณะผู้บริหารที่มีประสบการณ์มากกว่า 20 ปี ” นายสิทธิไชย กล่าว
สำหรับการเปิดจองซื้อหน่วยลงทุนเบื้องต้นคาดว่าจะสามารถเสนอขายหน่วยทรัสต์ WHART ได้ในช่วงปลายเดือน พ.ย.59 ด้วยราคาเสนอขาย 10.00 บาท/หน่วย โดยเปิดให้ผู้ถือหน่วยทรัสต์เดิมใช้สิทธิในการจองซื้อตั้งแต่วันที่ 22-25 และ 28 พ.ย.59 ด้วยอัตราการใช้สิทธิ 2.3680 หน่วยทรัสต์เดิม ต่อ 1 หน่วยทรัสต์ใหม่ ส่วนนักลงทุนผู้มีอุปการคุณของผู้จัดจำหน่าย สามารถจองซื้อได้ตั้งแต่วันที่ 29 พ.ย.ถึง 1 ธ.ค.ทั้งนี้ การเสนอขายครั้งนี้มิได้เป็นการเสนอขายหน่วยทรัสต์ต่อนักลงทุนรายย่อยหรือประชาชนเป็นการทั่วไป
“การเสนอขายหน่วยทรัสต์ WHART ที่เพิ่มทุนคาดว่าจะเข้าซื้อขายในตลาดหลักทรัพย์ฯได้วันที่ 13 ธ.ค.59 หลังเดินสายนำเสนอข้อมูล (โรดโชว์) ให้กับนักลงทุนสถาบันต่างประเทศ เช่น สิงคโปร์ ฮ่องกงในวันศุกร์และวันจันทร์นี้ เชื่อว่านักลงทุนจะสนใจเพราะกอง WHART ให้ผลตอบแทนสูงถึง 7.9% ต่อปีในปีแรก และหากย้อนในช่วงที่ผ่านมากองทุนก็จ่ายปันผลราว 7.7-7.9% ขณะที่สินทรัพย์ที่ลงทุนมีคุณภาพสูงบนทำเลที่ตั้งเป็นจุดยุทธศาสตร์การขนส่ง”นางจรีพร กล่าว